Proposa ajetivin

Un **proposa ajetival** (acc **proposa de relata**) es un proposa cual es usada como un ajetivo en la proposa major, e cual altera un de la nomes o formulas nomal en la proposa major. En elefen e multe otra linguas, la loca en la proposa ajetival cual ta es ocupada par la nom en la proposa major es representada par un pronom de relata o, a alga veses, par un averbo de relata. En elefen, como un multe otra linguas, la parolas de relata es la mesma como la parolas de demanda.

Esemplos:
* La om *ci ia abita asi* ia vade a Nu Iorc.
* La poma *cual ia cade de mea saco* es aora noncomable.
* La can, *cual ave manxas negra*, ia morde la polisior.
* Me padre, *ci ia jubila*, abita en Mexico.
* Esta jus, *cual Ana ia fa*, ave un bon sabor.
* La fem *ci me ama* veni de Frans.
* La robot *cual me ia construi* no opera.
* Nos ta vade a mea casa, *cual es prosima*.
* La fem *de ci nos parla* labora a mea ofisia.
* Tua libro, *en cual me ia scrive se nom*, es sur la table.
* Esta fem, *de ci sua sposo labora en la banco*, es un cocor eselente.
* Me auto, *de cual sua motor es rompeda*, es aora dejetada.
* El pote salta a un metre alta, *cual ia surprende me*.
* Me come en Paris, *do me abita*.
* El va visita en maio, *cuando la clima es bon*.
* Acel es la razona *perce Juan ia parti*.

Nota ce, en multe casos, on pote usa la parola en loca de la parola con la nom a cual lo refere. Esta ata ta cambia la proposa ajetivin a un proposa nomin. Per esemplo:
* La fem **ci** me ama veni de Frans.
:: > **Ci** me ama veni de Frans.
* Me come la tortas **cual** me gusta.
:: > Me come **cual** me gusta.
Lo es ance posible (e probable plu clar) ce on cambia un proposa nomin a un proposa ajetivin par inserta un pronom ante la sujunta:
* **El ci** me ama veni de Frans.
* Me come **lo cual** me gusta.

## Sujuntas cual introdui un proposa ajetivin

**Cual** es un pronom cual refere a un cosa:


* La casa **cual** me ia construi, es prosima.
* La casa en **cual** nos abita es tro peti.
* La superstisios **cual** me ia investiga es riable.
* Me libro **en cual** me ia scrive sua nom, es supra la table.
* El pote salta a un metre alta, **cual** es surprendente.
* La libro **cual** me leje es tro longa.
* La auto **cual** ia veni de Italia es multe rapida.  
* La can, **cual** ave macias negra, ia morde la polisior.
* La robot **cual** me ia construi no opera.


**Ci** es un pronom cual refere a persones:


* Esta es la fem de **ci** me ia compra mea auto.
* A, vide la patetas **ci** segue sua madre!
* La om, **ci** ia abita asi, ia vade a Nu Iorc.  
* Me padre, **ci** es retirada, abita en Mexico.
* La fem **ci** me ama veni de Frans.
* La fem, **de ci** nos parla, labora a me ofisia.


**De ci** es clarida par inclui la determinante de posese ante la nom a cual **de ci** refere:

* La fem, **de ci** **sua** sposo labora a mea ofisia, es un cosinor eselente.
* La fem, **de ci** tu conose **sua** sposo, labora a mea ofisia.
* La fem  **de ci** me ia oblida **sua** nom, es nova a la porta.
* La fem, **de ci** tu ia dona la letera a **sua** sposo, es encantante.


**Cuando** es un averbo cual sinifia "a cual ora" o "en cual eda" e simil.


* En la anio **cuando** me ia nase, la clima ia es multe calda.
* Me no conose la ora **cuando** me va departe.
* El veni en julio, **cuando** la clima es bon.


**Do** es un averbo cual sinifia "a cual loca" o "en cual area" e simil.


* Me come en Paris, **do** me abita.
* Me vide la loca **do** tu es.
* En la pais **do** me ia nase, la clima es multe calda.


**Como** es un averbo cual sinifia "en cual modo":

* La manera **como** tu pasea es riable.

**Perce** es un averbo cual sinifia "per cual razona o intende" o "par cual causa":

* La fem ia demanda la razona **perce** la fenetra es rompeda.